Լոիս Ուեբեր

Լոիս Ուեբեր (, ), համր կինոյի ամերիկացի դերասանուհի, սցենարիստ, պրոդյուսեր և ռեժիսոր։ Մի շարք կինոքննադատների կողմից համարվել է ամերիկյան կինոարտադրության ամենանշանակալի կին ռեժիսորը և ամենաբեղմնավոր գործունեության ծավալածներից մեկը համր կինոյի դարաշրջանում։

Կենսագրություն 
Լոիս Ուեբերը ծնվել է 1879 թվականի նոյեմբերի 13-ին Փենսիլվանիայում, աստվածավախ քրիստոնեական ընտանիքում։ Մանկության տարիներին հետաքրքրվել է երաժշտությամբ և դաշնամուր նվագելով։ Պատանեկան տարիքում Ուեբերը փախել է տանից և երկու տարի համագործակցել ավետարանչական համայնքի հետ՝ զբաղվելով փողոցային քարոզներով ու եկեղեցական հիմներ կատարելով Փիթսբուրգի ոչ բարեկեցիկ շրջաններում, ապա Նյու Յորքում։ 1905 թվականին կատարել է իր նորամուտը որպես դերասանուհի «Gaumont» ստուդիայում, որտեղ ծանոթացել է իր ապագա ամուսնու՝ ռեժիսոր Ֆիլիպ Սմոլլիի հետ։ Իր առաջին ֆիլմն Ուեբերը նկարահանել է 1911 թվականին և շուտով հայտնի է դարձել այն բանի շնորհիվ, որ իր կինոնկարներում անդրադարձել է սոցիալական ու բարոյական բազմաթիվ խնդիրների, ինչը բավական համարձակ քայլ էր այն ժամանակի համար։

Ըստ տարբեր գնահատականների՝ Ուեբերը նկարահանել է 200-400 ֆիլմ, որոնցից պահպանվել են միայն քսանը։ Նրա հայտնի ֆիլմերի թվում են՝ «Սասպենս» (1913), «Երեսպաշտները» (1915), «Որտե՞ղ են իմ երեխաները» (1916), «Բժիշկն ու կինը» (1918) և «Բիծ» (1921)։ 1913 թվականին նա իր առաջին ամուսնու հետ համագործակցությամբ դարձել է առաջին ռեժիսորներից մեկը, որ փորձարկումներ է կատարել ձայնի հետ՝ ստեղծելով առաջին հնչուն ֆիլմերն ԱՄՆ-ում։ Սակայն տարիների ընթացքում նրա աշխատանքներն սկսել են վատ ընդունվել հանդիսատեսի կողմից, և 1934 թվականին «Սպիտակ տենդ» ֆիլմի ձախողումից հետո Ուեբերն աշխատել է բացառապես որպես սցենարիստ «Universal» ստուդիայում։

1939 թվականի նոյեմբերին Լոիս Ուեբերը կրիտիկական վիճակում տեղափոխվել է հիվանդանոց ստամոքսի հիվանդության պատճառով, որ նրա մոտ զարգացել էր մի քանի տարի առաջ։ ԵՐկու շաբաթ անց նա մահացել է արնահոսող խոցից․ այդ ժամանակ նա արդեն աղքատ էր ու մոռացված։ Հրաժեշտի արարողության ու դիակիզման համար վճարել է նրա գործընկեր Ֆրենսիս Մարիոնը։ 1960 թվականին Հոլիվուդյան փառքի ծառուղում տեղադրվել է Լոիս Ուեբերի անվանական աստղը։

Ծանոթագրություններ 

Ամերիկացի կինոռեժիսորներ
Ամերիկացի սցենարիստներ
Ամերիկացի կինոդերասանուհիներ
Հոլիվուդյան փառքի ծառուղի
Ամերիկացի պրոդյուսերներ
Համր կինոյի դերասաններ
20-րդ դարի ամերիկացի կին գրողներ
20-րդ դարի ամերիկացի դերասանուհիներ
Ամերիկացի կինոպրոդյուսերներ